Preben Friis-Hauge (V), 2024-04-18:
Tak for ordet.
I Danmark har vi et stærkt sundhedsvæsen med meget dygtige medarbejdere, som vi godt kan være stolte af.
Af den grund er det også vigtigt, at der er mulighed for at sige fra, når der ikke leves op til forventningerne.
I den forbindelse skal vi sørge for de rette procedurer, hvad behandling af patientklager angår.
Det er vigtigt, at vi skelner imellem et utilfredsstillende behandlingsforløb og personalet.
Jeg ved, at vi har stærkt kompetente medarbejdere i det danske sundhedsvæsen, men at forløbet nogle gange ikke lever op til patientens forventninger grundet uoptimal organisering eller andre faktorer.
Den enkelte sundhedsmedarbejder kan nemt have leveret en god behandling, mens forløbet af andre årsager stadig ikke har været godt nok.
Derfor ønsker vi, at alle patientklager som udgangspunkt skal behandles som forløbsklager.
Hvis der gives kritik i sagen, vil der derefter være mulighed for at videreføre det som en disciplinærsag, hvis dette er relevant.
Flere organisationer for sundhedspersonale lægger også vægt på, at dette vil øge retssikkerheden for de ansatte, så de kan undgå at blive trukket ind i sager, der måtte handle om et organiserings- eller driftsproblem.
Yderligere gør vi systemet mere simpelt uden at fratage patienter muligheden for at klage over enkeltpersoner, når indgangen til klagesystemet gøres mere entydig.
Alle disse effekter ved denne del af lovforslaget er vi i Venstre ganske tilfredse med.
Anden del af forslaget omhandler en ændring af bisidderordningen, som er anbefalet af arbejdsgruppen til afdækning af patientklagesystemet.
Vi vil give sundhedsministeren mulighed for at indgå aftale om drift af bisidderordningen med en privat institution uden gentagne udbud.
Skulle det på et senere tidspunkt ske, at en anden institution end Danske Patienter vurderes bedre egnet til at varetage arbejdet, skal man selvfølgelig kunne indgå en aftale med denne institution.
Yderligere vil vi med lovforslaget også fjerne konkret bureaukrati på tandlægeområdet.
Ved klinikoverdragelse mellem tandlæger bør tandlæger og patienter fremover ikke belemres med indhentelse af samtykke til at overdrage patientjournaler.
Ud over at fjerne bureaukrati vil dette ligestille tandlægeområdets regler med de generelle regler for de øvrige sundhedsområder.
Den afgivende tandlæge skal, hvis det er praktisk muligt, give sine patienter besked om overdragelse af patientjournalen, så de kan sige nej hertil og patientrettighederne hermed på bedst mulig vis overholdes.
Det mener vi i Venstre er ret og rimeligt.
Det næste punkt i forslaget omhandler afvikling af Det Rådgivende Praksisudvalg.
Udvalget har haft til opgave at sikre, at Styrelsen for Patientklager opretholder god praksis ved afgørelse af klager.
Siden 2018 har der ikke været en eneste indsigelse i styrelsens afgørelser, hvorfor vi ikke længere ser behov for at have Det Rådgivende Praksisudvalg som støttehjul.
Styrelsen for Patientklager vil dog stadig samarbejde og have tilbagevendende dialog med relevante patient- og fagorganisationer, når dette er relevant.
Til sidst vil vi give mulighed for, at Styrelsen for Patientklager som sekretariat for Ankenævnet for Patienterstatningen skal kunne træffe afgørelse i erstatningssager, hvor der ikke vurderes at være usikkerhed om afgørelsen.
Det skønnes, at formanden for ankenævnet har kompetence til at afgøre mindst halvdelen af disse sager.
Yderligere håndterer Styrelsen for Patientklager allerede sagerne og indstiller til en afgørelse.
Vi har dog også forståelse for, at Styrelsen for Patientklager ikke uhæmmet bør kunne vurdere, om der skal være tvivl om en sags afgørelse.
Derfor vil ministeren også ved bekendtgørelser fastsætte regler om, hvilke sager styrelsen som sekretariat skal kunne træffe afgørelse i.
Alt i alt vil lovforslaget afbureaukratisere og gøre offentlige processer mere enkle med fortsat respekt for patientrettighederne.
Derfor støtter Venstre op om forslaget.
Tak for ordet.